CELEX: 32014R0801
Language: el
Date: 2014-07-24 00:00:00
Title: Εκτελεστικός κανονισμός (ΕΕ) αριθ. 801/2014 της Επιτροπής, της 24ης Ιουλίου 2014 , για τον καθορισμό του χρονοδιαγράμματος και των λοιπών όρων εφαρμογής που συνδέονται με τον μηχανισμό κατανομής των πόρων για το πρόγραμμα επανεγκατάστασης της Ένωσης στο πλαίσιο του Ταμείου Ασύλου, Μετανάστευσης και Ένταξης

25.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 219/19
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 801/2014 ΤΗΣ ΕΠΙΤΡΟΠΉΣ
   της 24ης Ιουλίου 2014
   για τον καθορισμό του χρονοδιαγράμματος και των λοιπών όρων εφαρμογής που συνδέονται με τον μηχανισμό κατανομής των πόρων για το πρόγραμμα επανεγκατάστασης της Ένωσης στο πλαίσιο του Ταμείου Ασύλου, Μετανάστευσης και Ένταξης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 516/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη δημιουργία του Ταμείου Ασύλου, Μετανάστευσης και Ένταξης (1), και ιδίως το άρθρο 17 παράγραφος 8,
   Κατόπιν διαβούλευσης με την επιτροπή ταμείων ασύλου, μετανάστευσης και ένταξης και εσωτερικής ασφάλειας που συγκροτήθηκε δυνάμει του άρθρου 59 παράγραφος 1 του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (2),
   Εκτιμώντας τα ακόλουθα:
   
               (1)
            
            
               Εκτός από τα ποσά που διατίθενται σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 516/2014, τα κράτη μέλη εισπράττουν συμπληρωματικό ποσό, κάθε δύο έτη, για κάθε άτομο που επανεγκαθίσταται.
            
         
               (2)
            
            
               Οι περίοδοι που πρέπει να ληφθούν υπόψη για τον υπολογισμό του συμπληρωματικού ποσού πρέπει να προσδιοριστούν. Είναι σκόπιμο να οριστούν τρεις περίοδοι επανεγκατάστασης, για καθεμία από τις οποίες θα μπορεί να παρέχεται συμπληρωματικό ποσό σε ένα κράτος μέλος.
            
         
               (3)
            
            
               Αν, το 2017, κριθεί αναγκαίο να προβλεφθεί η αναθεώρηση, το 2019, των κοινών προτεραιοτήτων της Ένωσης για την επανεγκατάσταση που αναφέρονται στο άρθρο 17 παράγραφος 2 του κανονισμού (ΕΕ) αριθ. 516/2014, η τρίτη περίοδος επανεγκατάστασης που καλύπτει τα έτη 2018 έως 2020 είναι δυνατόν να περιοριστεί στα έτη 2018 και 2019. Εάν γίνει αυτό, ο παρών κανονισμός θα τροποποιηθεί ώστε να προβλεφθεί συμπληρωματική περίοδος επανεγκατάστασης για το έτος 2020.
            
         
               (4)
            
            
               Προκειμένου η Επιτροπή να είναι σε θέση να καθορίσει το συμπληρωματικό ποσό που θα διατεθεί για επανεγκατάσταση σε κάθε δεδομένη περίοδο επανεγκατάστασης, κάθε κράτος μέλος είναι απαραίτητο να υποβάλει στην Επιτροπή εκτίμηση του αριθμού των ατόμων που σχεδιάζει να επανεγκαταστήσει κατά τη διάρκεια της περιόδου αυτής. Η εκτίμηση πρέπει να υποβάλλεται μέσω του συστήματος ηλεκτρονικής ανταλλαγής δεδομένων που θεσπίστηκε με το άρθρο 2 του εκτελεστικού κανονισμού (ΕΕ) αριθ. 802/2014 της Επιτροπής (3).
            
         
               (5)
            
            
               Ο κανονισμός (ΕΕ) αριθ. 516/2014 προβλέπει ότι τα συμπληρωματικά ποσά για την επανεγκατάσταση θα διατεθούν για πρώτη φορά στα κράτη μέλη με τις επιμέρους αποφάσεις χρηματοδότησης για την έγκριση των εθνικών προγραμμάτων που αναφέρει το άρθρο 14 του κανονισμού (ΕΕ) αριθ. 514/2014. Για την περίοδο επανεγκατάστασης που καλύπτει τα έτη 2014 και 2015, τα εθνικά προγράμματα που πρέπει να υποβάλλονται στην Επιτροπή πρέπει, επομένως, να περιέχουν εκτίμηση του αριθμού των ατόμων που το κράτος μέλος σχεδιάζει να επανεγκαταστήσει κατά τη διάρκεια της εν λόγω περιόδου. Για καθεμία από τις λοιπές περιόδους επανεγκατάστασης, κάθε κράτος μέλος οφείλει να υποβάλει εκτίμηση έως τις 15 Σεπτεμβρίου του έτους που προηγείται της οικείας περιόδου επανεγκατάστασης.
            
         
               (6)
            
            
               Το συμπληρωματικό ποσό για επανεγκατάσταση που διατίθεται σε κάθε κράτος μέλος βασίζεται σε εκτίμηση του αριθμού των ατόμων που προβλέπει να επανεγκαταστήσει. Προκειμένου να είναι επιλέξιμοι για την καταβολή του συμπληρωματικού ποσού, οι ενδιαφερόμενοι πρέπει να έχουν πράγματι επανεγκατασταθεί από την αρχή της υπό εξέταση περιόδου και μέχρι έξι μήνες μετά τη λήξη της εν λόγω περιόδου.
            
         
               (7)
            
            
               Προκειμένου να καταβληθεί το συμπληρωματικό ποσό, το οποίο βασίζεται σε ένα κατ' αποκοπήν ποσό για κάθε επανεγκατεστημένο άτομο, τα κράτη μέλη πρέπει να αναφέρουν στην Επιτροπή τον αριθμό των ατόμων που πληρούν τις προϋποθέσεις για την πληρωμή. Τα κράτη μέλη τηρούν τα στοιχεία που αποδεικνύουν ότι τα άτομα αυτά πληρούν τις προϋποθέσεις για την πληρωμή.
            
         
               (8)
            
            
               Το Ηνωμένο Βασίλειο και η Ιρλανδία δεσμεύονται από τον κανονισμό (ΕΕ) αριθ. 516/2014 και, κατά συνέπεια, δεσμεύονται από τον παρόντα κανονισμό.
            
         
               (9)
            
            
               Η Δανία δεν δεσμεύεται από τον κανονισμό (ΕΕ) αριθ. 516/2014 ούτε από τον παρόντα κανονισμό.
            
         
               (10)
            
            
               Προκειμένου να καταστεί δυνατή η άμεση εφαρμογή των μέτρων που προβλέπονται στον παρόντα κανονισμό και να μην καθυστερήσει η έγκριση των εθνικών προγραμμάτων, ο παρών κανονισμός πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Χορήγηση συμπληρωματικού ποσού για επανεγκατεστημένα άτομα
   1.   Προκειμένου να του διατεθεί συμπληρωματικό ποσό για τα επανεγκατεστημένα άτομα, όπως προβλέπεται στο άρθρο 17, παράγραφος 1 του κανονισμού (ΕΕ) αριθ. 516/2014, κάθε κράτος μέλος υποβάλλει στην Επιτροπή εκτίμηση του αριθμού των ατόμων που προγραμματίζει να επανεγκαταστήσει σε οποιαδήποτε από τις ακόλουθες περιόδους:
   
               α)
            
            
               τα έτη 2014 και 2015·
            
         
               β)
            
            
               τα έτη 2016 και 2017·
            
         
               γ)
            
            
               τα έτη 2018, 2019 και 2020.
            
         2.   Οι εκτιμήσεις περιλαμβάνουν τον αριθμό των ατόμων που εμπίπτουν σε οποιαδήποτε από τις κατηγορίες προτεραιότητας και τις ομάδες ατόμων που ορίζονται στο άρθρο 17 παράγραφος 2 του κανονισμού (ΕΕ) αριθ. 516/2014. Οι εκτιμήσεις πρέπει να υποβάλλονται, με τον ακόλουθο τρόπο, μέσω του συστήματος ηλεκτρονικής ανταλλαγής δεδομένων που θεσπίζεται με το άρθρο 2 του εκτελεστικού κανονισμού (ΕΕ) αριθ. 802/2014:
   
               α)
            
            
               η εκτίμηση για τα έτη 2014 και 2015 περιλαμβάνεται στο εθνικό πρόγραμμα που υποβάλλει το κράτος μέλος σύμφωνα με το άρθρο 14 του κανονισμού (ΕΕ) αριθ. 514/2014·
            
         
               β)
            
            
               η εκτίμηση για τα έτη 2016 και 2017 υποβάλλεται έως τις 15 Σεπτεμβρίου 2015·
            
         
               γ)
            
            
               η εκτίμηση για τα έτη 2018 έως 2020 υποβάλλεται έως τις 15 Σεπτεμβρίου 2017.
            
         3.   Η Επιτροπή εξετάζει τις εκτιμήσεις και, το ταχύτερο δυνατό, αποφασίζει σχετικά με τα συμπληρωματικά ποσά που διατίθενται σε κάθε κράτος μέλος, όπως προβλέπεται στο άρθρο 17 παράγραφος 9 του κανονισμού (ΕΕ) αριθ. 516/2014.
   Άρθρο 2
   Επιλεξιμότητα για χορήγηση συμπληρωματικού ποσού για επανεγκατεστημένα άτομα και υποβολή εκθέσεων
   1.   Προκειμένου να είναι επιλέξιμοι για την καταβολή του συμπληρωματικού ποσού, οι ενδιαφερόμενοι πρέπει να έχουν πράγματι επανεγκατασταθεί από την αρχή της υπό εξέταση περιόδου και μέχρι έξι μήνες μετά τη λήξη της.
   Τα κράτη μέλη διατηρούν τα στοιχεία που είναι απαραίτητα για τον προσδιορισμό της ταυτότητας των επανεγκατεστημένων ατόμων και της ημερομηνίας επανεγκατάστασής τους.
   Για τα άτομα που εμπίπτουν σε οποιαδήποτε από τις κατηγορίες προτεραιότητας και τις ομάδες ατόμων που αναφέρει το άρθρο 17 παράγραφος 2 του κανονισμού (ΕΕ) αριθ. 516/2014, τα κράτη μέλη οφείλουν να τηρούν τα στοιχεία που αποδεικνύουν ότι τα άτομα αυτά ανήκουν στην οικεία κατηγορία προτεραιότητας ή ομάδα ατόμων.
   2.   Κάθε κράτος μέλος στο οποίο έχουν διατεθεί συμπληρωματικά ποσά για επανεγκατάσταση περιλαμβάνει στους ετήσιους λογαριασμούς που προβλέπει το άρθρο 39 του κανονισμού (ΕΕ) αριθ. 514/2014 τον αριθμό επανεγκατεστημένων ατόμων που δικαιούνται τα εν λόγω συμπληρωματικά ποσά· στα εν λόγω άτομα συγκαταλέγονται τα άτομα που εμπίπτουν σε μία από τις κατηγορίες προτεραιότητας που ορίζονται στο άρθρο 17 παράγραφος 2 του κανονισμού (ΕΕ) αριθ. 516/2014. Κάθε επανεγκατεστημένο άτομο μπορεί να λαμβάνεται υπόψη μόνο μία φορά.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Βρυξέλλες, 24 Ιουλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 150 της 20.5.2014, σ. 168.
   
      (2)  ΕΕ L 150 της 20.5.2014, σ. 112.
   
      (3)  Εκτελεστικός κανονισμός (ΕΕ) αριθ. 802/2014 της Επιτροπής, της 24ης Ιουλίου 2014, για τη δημιουργία μοντέλων για τα εθνικά προγράμματα και τον καθορισμό των όρων και προϋποθέσεων του συστήματος ηλεκτρονικής ανταλλαγής δεδομένων μεταξύ των κρατών μελών και της Επιτροπής, σύμφωνα με τον κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό γενικών διατάξεων όσον αφορά το Ταμείο Ασύλου και Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης των κρίσεων (βλέπε σελίδα 22 της παρούσας Επίσημης Εφημερίδας).